Youtube-stjernens far: - Hun er vanligvis kamerasky
Videoen av den canadiske 2-åringen ble først lagt utpå YouTube av faren Chris Fedorick og ble en stor suksess. I tillegg har over 130.000 sett den rørende sangopptredenen på VGTV siden den ble lagt ut tirsdag kveld. Det er også pappa Chris som har filmet Makena mens hun synger, noe som ifølge han selv ikke alltid er like lett. 200.000 har sett henne på VGTV - se selv her! - Makena synger med på ulike sanger hele tiden. Dette var en av dagene hun faktisk ikke skygget unna kameratet og fortsatte å synge mens jeg filmet. Vanligvis blir hun sjenert når kameraet skrus på, sier Chris Fedorick til VG. Internett-klippet er en redigert versjon av låten, hvor en rosakledd Makena fremfører «Someone Like You» med rørende innlevelse. - Originalvideoen er fire minutter lang, så jeg redigerte den ned før jeg la den ut. Først la jeg den bare på Facebook så vennene våre kunne se, og resopnsen var fantastisk, sier Chris. Derfor la han også ut videoen på nettstedet YouTube, hvor nesten to millioner så videoen på to dager. - Vi er sjokkerte akkurat nå. Dette er helt utrolig! Jeg hadde aldri trodd at så mange skulle se videoen og gi så god respons. Jeg vil takke alle som har fått denne lille jenta til å føle seg spesiell, sier Chris Fedorick. Om det kommer flere videoer fra den canadiske sangspiren er imidlertig ikke klart ennå. - Det vet jeg ikke. Som andre foreldre prøver vi å fange spesielle øyeblikk som dette hele tiden, og kanskje det kommer noe mer i fremtiden.
To år gamle Makena Fedorick har fascinert tusener med sin fremføring av Adeles låt «Someone Like You», men vanligvis skygger den lille sangstjernen banen når kameraet slås på.